SL Uradni list Evropske unije L 60/21

SKLEP št. 1/2011 ODBORA VELEPOSLANIKOV DRŽAV AKP-EU

z dne 17. februarja 2011

o statusu Ekvatorialne Gvineje v zvezi s spremenjenim Sporazumom o partnerstvu AKP-EU

(2011/145/EU)

ODBOR VELEPOSLANIKOV AKP-EU JE –

ob upoštevanju Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi strani, podpisanega v Cotonouju dne 23. junija 2000 (1), kakor je bil prvič spremenjen v Luksembourgu 25. junija 2005 (2) (v nadaljnjem besedilu: Sporazum o partnerstvu AKP-EU) in kakor je bil drugič spremenjen v Ouagadougouju 22. junija 2010 (3) (v nadaljnjem besedilu: spremenjeni Sporazum o partnerstvu AKP-EU), ter zlasti njegovega člena 15(3) in (4),

ob upoštevanju Sklepa št. 1/2005 Sveta ministrov držav AKP in ES z dne 8. marca 2005 o sprejetju poslovnika Sveta ministrov držav AKP in ES (4) ter zlasti člena 8(3) poslovnika:

ob upoštevanju naslednjega:

(1) Sporazum o partnerstvu AKP-EU je v skladu s členom 93(3) začel veljati 1. julija 2008. Spremenjeni Sporazum o partnerstvu AKP-EU se začasno uporablja od 31. oktobra 2010.

(2) Ekvatorialna Gvineja, ki je Sporazum o partnerstvu AKP-EU podpisala 25. junija 2005, je deponirala listino o ratifikaciji s pridržkom, ki so ga Unija in njene države članice zavrnile v pismu z dne 19. decembra 2008. Zato v skladu s členom 93(4) spremenjenega Sporazuma o partnerstvu AKP-EU ratifikacija ni veljavna.

(3) V členu 94 spremenjenega Sporazuma o partnerstvu AKP-EU je določeno, da je treba vsako prošnjo za pristop države predložiti Svetu ministrov, ki jo mora odobriti.

(4) Ekvatorialna Gvineja je maja 2010 vložila prošnjo za pristop v skladu s členom 94 Sporazuma o partnerstvu AKP-EU in prošnjo za status opazovalke, ki bi ji omogočal sodelovanje v skupnih institucijah, ustanovljenih s Sporazumom o partnerstvu AKP-EU, do zaključka postopka pristopa.

(5) Status opazovalke naj bi veljal do 30. aprila 2011. Ekvatorialna Gvineja bi morala najkasneje do tega datuma deponirati listino o pristopu pri depozitarjih spremenjenega Sporazuma o partnerstvu AKP-EU, in sicer pri generalnem sekretariatu Sveta Evropske unije in sekretariatu držav AKP.

(6) V skladu s členom 15(4) Sporazuma o partnerstvu AKP-EU je Svet ministrov 21. junija 2010 v mestu Ouagadougou sklenil, da pooblasti Odbor veleposlanikov, da o tem odloči v njegovem imenu –

SPREJEL NASLEDNJI SKLEP:

Člen 1

Odobritev prošnje za pristop in status opazovalke

Prošnja Ekvatorialne Gvineje, da pristopi k Sporazumu o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanemu v Cotonouju (Benin) dne 23. junija 2000, kakor je bil prvič spremenjen v Luksembourgu 25. junija 2005 in kakor je bil drugič spremenjen v Ouagadouguju 22. junija 2010 (v nadaljnjem besedilu: spremenjeni Sporazum o partnerstvu AKP-EU), se odobri.

Ekvatorialna Gvineja bo imela do 30. aprila 2011 status opazovalke pri spremenjenem Sporazumu o partnerstvu AKP-EU.

Ekvatorialna Gvineja najkasneje do tega datuma deponira listino o pristopu pri depozitarjih spremenjenega Sporazuma o partnerstvu AKP-EU, in sicer pri generalnem sekretariatu Sveta Evropske unije in sekretariatu držav AKP.

Člen 2

Začetek veljavnosti

Ta sklep začne veljati na dan po njegovem sprejetju.

V Bruslju, 17. februarja 2011 Za Odbor veleposlanikov AKP-EU Svet ministrov AKP-EU Predsednik GYÖRKÖS P.

(1) UL L 317, 15.12.2000, str. 3.

(2) Sporazum o spremembi Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju dne 23. junija 2000 (UL L 209, 11.8.2005, str. 27).

(3) Sporazum o drugi spremembi Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju dne 23. junija 2000, kakor je bil prvič spremenjen v Luxembourgu 25. junija 2005 (UL L 287, 4.11.2010, str. 3).

(4) UL L 95, 14.4.2005, str. 44.